[pic] | ЕВРОПЕЙСКА КОМИСИЯ |

Брюксел, 10.11.2010

COM(2010) 657 окончателен

СЪОБЩЕНИЕ НА КОМИСИЯТА

относно наблюдението и докладването на данни за регистрациите на нови леки пътнически автомобили

СЪОБЩЕНИЕ НА КОМИСИЯТА

относно наблюдението и докладването на данни за регистрациите на нови леки пътнически автомобили

1. Въведение

Съгласно член 8 от Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства[1], държавите-членки трябва да архивират и предават ежегодно на Комисията определени данни за новите леки пътнически автомобили. Въз основа на тези данни ще бъдат определени специфичните цели за емисиите на CO2 за производителите на нови леки пътнически автомобили и ще бъде извършена оценка дали производителите постигат тези цели. Необходимо е да се хармонизират в максимална възможна степен правилата за събиране и докладване на тези данни, за да се гарантира съгласуваността на данните, които трябва да се предоставят от държавите-членки. Настоящото съобщение, заедно Регламент C(2010)7652 на Комисията относно наблюдението и докладването на данни за регистрациите на нови леки пътнически автомобили съгласно Регламент (ЕО) № 443/2009 на Европейския парламент и на Съвета, ще улесни събирането, предаването и оценката на данни, като представи интерпретацията на Комисията на съответните разпоредби от Регламент (ЕО) № 443/2009 и предостави на държавите-членки насоки относно данните, които трябва да бъдат предоставени, и формата, който трябва да бъде използван. Допълнителни насоки ще бъдат предоставяни също ad hoc.

2. Данни

2.1 Източници на данни

Основните източници, които трябва да използват държавите-членки за събиране на данните, са сертификатите за съответствие или, когато този източник не е използван за регистрацията на превозното средство, документацията за типово одобрение. Тъй като документацията за типово одобрение може да съдържа обхвати от стойности, е необходимо държавата-членка да гарантира, че данните, извлечени от документацията за типово одобрение са съгласувани с данните от сертификата за съответствие.

Следва да се отбележи, че сертификатът за регистрация, определен в Директива 1999/37/ЕО от 29 април 1999 г. относно документите за регистрация на превозни средства[2], не може да замени сертификата за съответствие за целите на регистриране на превозното средство. Сертификатът за регистрация се издава едва след регистрирането на превозното средство.

2.2 Списък на производителите

Данните трябва да бъдат наблюдавани и архивирани по производители. Поради това е важно производителят да бъде ясно обозначен[3] и разграничен от марката[4]. Ясно е обаче, че възникват множество варианти на двете имена, доколкото името на производителя се отбелязва от националните органи в сертификата за съответствие или в документацията за типово одобрение съгласно националното му название.

С цел да се хармонизират обозначенията на съответните производители, ще бъде установен общ списък с имена на производители и ще бъдат определени съответни кодове по системата WMI (световен идентификатор на производителя / World Manufacturer Identifier), като държавите-членки трябва да използват този списък при извършване на регистрация, както е определено в член 8, параграф 2 от Регламент C(2010)7652. Тъй като Регламент (ЕО) № 443/2009 важи както за производители от ЕС, така и за такива извън ЕС, не се допуска разлика в подхода въз основа на географското местоположение на производителя. Но в съответствие с член 7 от Регламент C(2010)7652 се прави изключение, когато данните за национално превозно средство се основават на национално типово одобрение за малки серии или на индивидуално типово одобрение. В тези случаи държавите-членки не следва да използват името на производителя, а названията, посочени в този член.

Съгласуваното обозначаване на производителите е важно и за групирането (член 7 от Регламент (ЕО) № 443/2009), което позволява на производителите да постигнат обща цел за специфичните емисии. Тъй като съставът на групите може да се променя с времето, данни следва да се събират за всеки от участващите в групата производители. Средната специфична стойност за емисиите на CO2 на групата се изчислява за целия ЕС.

2.3 Изисквания по отношение на данните

Компетентните органи в държавите-членки докладват всички данни в съответствие с приложение ІІ към Регламент (ЕО) № 443/2009. Ако някои данни не се предоставят от източника, използван като основа за регистрации, компетентните органи следва да изискат от производителите да допълнят набора от данни. Компетентните органи отговарят за осигуряване на наличието на всички необходими данни в момента на регистрация. В случая на превозни средства, подлежащи на национално типово одобрение, се изисква само броят на извършените регистрации; останалата информация може да бъде предоставена на доброволен принцип.

2.4 Докладване на регистрации на двугоривни и работещи със смес от горива превозни средства

Въвеждането на пазара на двугоривни и работещи със смес от горива превозни средства, които наред с нефта и дизеловото гориво могат да използват алтернативни горива, като устойчивото гориво E85, биодизела и водорода, трябва да бъде внимателно наблюдавано.

Регламент (ЕО) № 443/2009 понастоящем не предвижда наблюдение на всички алтернативни горива, използвани в такива превозни средства, отчасти поради липсата на измервания на емисиите на CO2 до момента. Когато в двугоривни превозни средства се използва етанол като гориво, емисиите на СО2 се измерват, като обаче е ясно, че методиката за отчитане на стойността за CO2, определена в член 6 на настоящия регламент, трябва да бъде подобрена, така че да отразява специфичните емисии на СО2 на тези превозни средства. Поради това следва да бъде разработена нова методика, чрез която могат да бъдат справедливо отразени икономиите на СО2, постигнати при двугоривни и работещи със смес от горива превозни средства, които могат да използват алтернативни горива като устойчивото гориво E85, биодизел и водород. Като част от предвидения за януари 2013 г. преглед на Регламент (ЕО) № 443/2009 Комисията ще подготви такава методика за изчисляване на действителните специфични емисии на СО2 за работещи със смес от горива и двугоривни превозни средства. Тъй като не е известно предварително кое гориво ще бъде използвано в действителност от работещите със смес от горива и многогоривните превозни средства, методиката ще трябва да отчита както достъпността, така и характеристиките на различните горива, продавани в държавите-членки.

Чрез доклади съгласно Директива 98/70/ЕО на Европейския парламент и на Съвета относно качеството на бензиновите и дизеловите горива и за изменение на Директива 93/12/ЕИО[5] на Съвета ще бъдат предоставени данни за продажбите на горива. До въвеждането на методиката Директива 98/70/ЕО следва да бъде адаптирана, за да позволи на държавите-членки да докладват данни за продажбите на различни алтернативни горива, в това число и като приоритет — данни за продажбите на горивото E85, отговарящо на критериите за устойчивост, определени в Директива 2009/28/ЕО на Европейския парламент и на Съвета за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО[6], и в Директива 98/70/ЕО.

3. Предаване на данни

С цел да се гарантира своевременна и ефикасна комуникация между компетентните органи, производителите и Комисията се препоръчва отговарящите за предаването на данните компетентни органи, определени с член 8, параграф 7 от Регламент (ЕО) № 443/2009, да назначат най-малко двама служители като лица за контакти и да информират Комисията за техните имена и данни за връзка. Служителите трябва да се регистрират в Централното хранилище за данни[7].

Държавата-членка следва да информира Комисията за качването на данни в Централното хранилище за данни чрез имейл, изпратен на адрес EC-CO2-LDV-IMPLEMENTATION@ec.europa.eu с копие до адрес CO2-monitoring@eea.europa.eu, за да бъде признато предаването на данни за действително с оглед на изпълнението на задълженията за докладване съгласно член 8 от Регламент (ЕО) № 443/2009. Данните ще се съхраняват в база данни, която ще се управлява от Европейската агенция за околната среда от името на Комисията. Базата данни следва да бъде обществено достъпна в интернет.

С цел да се гарантира на производителите възможност за своевременен достъп до данните, държавите-членки могат да предават пълния набор от данни, отнасящи се до първите четири месеца на всяка календарна година веднага, след като тези данни станат достъпни, макар и в неокончателна форма. Във всички случаи държавите-членки трябва да проверят и изпратят целия набор от данни до 28 февруари на всяка календарна година.

Когато се предават неокончателни данни преди задължителния срок, Комисията ще се стреми да изчисли предварително и да предостави на съответните производители броя на регистрациите на нови леки пътнически автомобили, както и техните специфични емисии на СО2 в държавите-членки. Следва да се отбележи, че Комисията няма да потвърждава тези изчисления преди датата, определена в член 8, параграф 5 от Регламент (ЕО) № 443/2009.

3.1 Формат

Данните следва да се предават в два отделни файла с разширение .xml — един за данните от наблюденията и един за целия набор от данни, както е определено в приложение ІІ към Регламент (ЕО) № 443/2009 на Комисията. Подробни спецификации на XML файловете ще бъдат предоставени в насоките, които предстои да бъдат публикувани в интернет.

3.2 Проверка

Всяка държава-членка може да избира самостоятелно начина за проверка на данните и XML кодовете. На уебсайта CIRCA[8] обаче ще бъде предоставен образец под формата на текстов файл, спрямо който следва да се проверява качеството преди предаването на данните за съответната отчетна година.

4. Изчисляване на средните специфични емисии

Необходимо е превозните средства да се избират в съответствие с техните специфични емисии на СО2, за да бъдат взети предвид определените в член 8 от Регламент (ЕО) № 443/2009 проценти за поетапно въвеждане при изчисляването на средните специфични емисии на СО2 за производителите, в това число и за производители, посочени в член 11, параграфи 1 и 4 от Регламент (ЕО) № 443/2009. Само превозните средства с най-ниските емисии, чийто дял не надвишава съответния процент, определен в член 4, ще бъдат избрани за изчисленията на средните специфични емисии.

Когато е уместно, специфичните емисии следва да бъдат емисиите, намалени с процента, определен в член 6, и с икономиите от екоиновации, одобрени от Комисията съгласно член 12 и подробните правила, които предстои да бъдат приети.

При изчисляването на средните специфични емисии на СО2 трябва да бъдат отчетени превозните средства, попадащи в категорията, определена в член 5.

По-конкретно, когато се определят специфичните емисии за целите на изчисляване на средните специфични емисии на СО2 за производителите, Комисията ще прилага съответните разпоредби на Регламент (ЕО) № 443/2009 в следния ред:

Избор на превозни средства за изчислението

а) член 6: за календарните години до 2015 г. включително се прилага намалението на СО2 за специфичните емисии на СО2 на леки пътнически автомобили, които могат да използват гориво E85, ако една държава-членка изпълнява изискванията, поставени в член 6 от Регламент (ЕО) № 443/2009;

б) член 12 във връзка с член 13, параграф 3, втора алинея: от специфичните емисии се приспадат икономиите от екоиновации, удостоверени съгласно подробните правила на, които ще бъдат прието от Комисията;

в) член 4: за календарните години до 2014 г. включително се сортират регистрациите на нови леки пътнически автомобили въз основа на техните емисии, установени съгласно букви а) и б), като в изчисляването на средните специфични емисии на СО2 се включват само превозните средства с най-ниски емисии, до достигане на процента, посочен в параграф 4, втора алинея от Регламент (ЕО) № 443/2009;

Изчисляване на средните специфични емисии на CO 2

г) член 5: за календарните години до 2015 г. включително и за автомобилите, които имат специфични емисии на CO2 под 50 g/km, специфичните емисии на CO2 се умножават по съответния коефициент, определен в член 5 от Регламент (ЕО) № 443/2009;

д) член 5: за календарните години до 2015 г. включително и за автомобилите, които имат специфични емисии на CO2 под 50 g/km, икономиите на емисии на CO2 въз основа на внедрени иновативни технологии се умножават по съответния коефициент, определен в член 5 от Регламент (ЕО) № 443/2009;

е) член 12 във връзка с член 13, параграф 3, втора алинея: икономиите от екоиновации се определят чрез изчисляване на средните икономии на СО2 за производител въз основа на икономиите, специфицирани в сертификата за съответствие, за всички избрани леки пътнически автомобили, причислявани към дадения производител съгласно буква д). За превозни средства, които не са оборудвани с иновативни технологии, се приемат икономии от 0 g/km CO2. Ако икономиите от екоиновации надвишават стойността, посочена в член 12, параграф 1 от Регламент (ЕО) № 443/2009, следва да се прилага стойността, определена в член 12, параграф 1.

ж) изчисляват се средните специфични емисии на СО2, като се взема предвид буква г), и се изважда стойността, определена в съответствие с буква е).

Например, един производител в следната ситуация:

Брой на регистрациите. | Специфични емисии на CO2 | Икономии на емисии на CO2 въз основа на иновативни технологии | Коефициент за умножение супер-кредит |

2 | 45 | 2 | 3.5 |

10 | 51 | 4 | 1 |

53 | 131 | 0 | 1 |

10 | 160 | 10 | 1 |

28 | 200 | 20 | 1 |

ще има икономии от екоиновации от

(2*2*3,5 + 10*4) / (2*3,5 + 10 + 53) = 0,7714 през 2012 г. и

(2*2*3,5 + 10*4 + 10*10) / (2*3,5 + 10 + 53 + 10) = 1,925 през 2013 г.,

като неговите средни специфични емисии на СО2 ще бъдат

[(2*45*3,5 + 10*51 + 53*131) / 70] – 0,7714 = 110,2 през 2012 г. и

[(2*45*3,5 + 10*51 + 53*131 + 10*160) / 80) – 1,925 = 115,175 през 2013 г.

4.4 Изчисляване на средната маса

Когато изчислява средната маса за определяне на специфичната цел относно емисиите за производители, използвайки формулата в приложение І, Комисията ще разглежда всички леки пътнически автомобили без да прилага разпоредбите на член 4 и член 5 от Регламент (ЕО) № 443/2009.

5. Групиране

Съгласно член 7 от Регламент (ЕО) № 443/2009 производителите могат да сформират групи. В член 7, параграфи 5 и 6 са определени два вида групи. В член 7, параграф 5 се посочват групи, които се сформират от произволни производители, в рамките на групировка от взаимосвързани предприятия или извън нея. Тези групи са отворени за други производители, желаещи да се присъединят към тях, ако са изпълнени условията по член 7, параграф 5.

Групи, които се сформират от производители, принадлежащи към групировка от взаимосвързани предприятия, могат да бъдат наречени затворени и попадат в обхвата на член 7, параграф 6. Производителите, принадлежащи към групировка от взаимосвързани предприятия, ще трябва да изпълняват отделни цели, освен ако не са обединени в затворена група.

Съгласно член 9 от Регламент C(2010)7652 производителите трябва да докажат, че изпълняват условията за формиране на затворена група и следва да предоставят информацията на електронен адрес EC-CO2-LDV-IMPLEMENTATION@ec.europa.eu.

Годината, в която Комисията е била информирана за групата, ще бъде считана от нея за първата година, в която е приложимо споразумението за групиране. Последната година, в която е приложимо споразумението за групиране, ще бъде годината, предхождаща годината, в която е било обявено споразумението за групиране.

[pic][pic][pic]

[1] ОВ L 140, 5.6.2009 г., стр. 1.

[2] ОВ L 138, 1.6.1999 г., стр. 57.

[3] Съгласно позиция 0.5 на сертификата за съответствие и член 3, буква в) от Регламент (ЕО) № 443/2009: „производител“ означава лицето или органът, отговорен пред компетентния орган по одобряването по отношение на всички аспекти на процедурата за ЕО одобрение на типа в съответствие с Директива 2007/46/ЕО и за осигуряване на съответствието на продукцията.“

[4] Позиция 0.1 от сертификата за съответствие и приложение І към Директива 2007/46/ЕО: „марка (фирмено наименование на производителя)“. Съгласно член 2, параграф 6 от Решение 1753/2000/ЕО „марка“ означава търговското наименование на производителя, което се посочва в сертификата за съответствие и в документацията за типово одобрение.“

[5] ОВ L 350, 28.12.1998 г., стр. 58.

[6] ОВ L 140, 5.6.2009 г., стр. 16.

[7] http://cdr.eionet.europa.eu/

[8] http://circa.europa.eu/Members/irc/env/gge_ldv/library